《玉岩有感》
宋代·黄师参

游山苦无侣，独行亦自佳。不羡篮舆稳，软草供蒲鞋。

小僧倚门问，客从何处来。长啸不复答，露坐面山隈。

往谒玉岩翁，缟衣绝纤埃。祠宫蔽风雨，碑碣荒莓苔。

四山壮幽閒，百感撄我怀。先生竟何之，山猿朝夕哀。

出处非有意，于道相萦回。翁看岭表人，白骨漫成堆。

所见明且哲，屡表乞归骸。伫立三太息，归思落日催。

作者简介：黄师参，男，中国三山（今福州市）人，诗人。师参字子鲁，号鲁庵。嘉定十三年（1220）进士。官国子学正、南剑州添差通判。许应龙东涧集卷六有黄师参转一官制。事见 《淳熙三山志》 卷三二。